Wrakstukke gevind ná vliegtuig in W-Kaap verdwyn | Netwerk24
Wrakstukke gevind ná vliegtuig in W-Kaap verdwyn
Deur Jackie Kruger 23 Januarie 2020 17:26
Nooddienswerkers was Donderdagmiddag laat steeds op die toneel in die omgewing van die Robinsonpas tussen Mosselbaai en Oudtshoorn waar 'n vliegtuig vermoedelik neergestort het.
"Daar is op moontlike wrakstukke afgekom," sê kapt. Malcolm Pojie. Die presiese ligging van die wrakstukke is nie bekend gemaak nie.
Volgens hom kon dit nog nie bevestig word of die wrakstukke afkomstig is van die Burgerlugvaartowerheid (BLO) se Cessna Citation-vliegtuig wat Donderdagoggend verdwyn het nadat dit van die George-lughawe opgestyg het nie.
Die Cessna Citation-vliegtuig van die Burgerlugvaartowerheid (BLO) wat moontlik in die Robinsonpas tussen Mosselbaai en Oudtshoorn neergestort het. Foto: Burgerlugvaartowerheid
Pojie sê daar kan ook nog nie bevestig word of daar enige oorlewendes is nie.
Digte mis het die soektog bemoeilik en die gebied is ook bergagtig. Hy sê die wrakstukke is met behulp van 'n weermaghelikopter gevind.
'n Personeellid van die Eight Bells Mountain Inn, 'n gewilde toerismebestemming naby die Robinsonpas, sê by navraag hulle het nie Donderdagoggend 'n vliegtuig gehoor of iets wat klink soos 'n vliegtuig wat neerstort nie.
Reddingswerkers het blykbaar vroeër Donderdag by die begin van die pas bymekaargekom op 'n plek waarvandaan die soektog gekoördineer is.
Die Robinsonpas tussen Mosselbaai en Oudtshoorn.
Kabelo Ledwaba, 'n woordvoerder van die BLO, kon nie by navraag bevestig waar die vliegtuig moontlik geval het nie.
Die BLO het vroeër in 'n verklaring gesê die vliegtuig, wat gebruik word vir lugvaartinspeksies, het Donderdagoggend verdwyn nadat dit van die George-lughawe opgestyg het.
Volgens die BLO het die vliegtuig, met twee mans en 'n vrou aan boord, omstreeks 10:40 van die George-lughawe vertrek ten einde die navigasiehulpmiddels van die lughawe na te gaan.
Die lugbeheertoring kon tien minute ná die opstyging nie weer kontak met die vliegtuig maak nie.
Die lugverkeer- en navigasiedienste het onmiddellik die betrokke soek-en-reddingsdienste in kennis gestel om na die vliegtuig te soek.
Die bemanningslede se name is nie bekend gemaak nie. Die George-lughawe wou nie kommentaar lewer nie en het navrae na die BLO verwys.